La Reserva de drets de plantació de vinya de Catalunya va ser creada per l'Ordre ARP/163/2002, de 3 de maig, amb la finalitat de millorar la gestió del potencial i producció vitícola.
El seu objectiu era establir els criteris i el procediment d'aplicació dels aspectes previstos en la normativa estatal, amb una incidència directa i específica en la producció vitícola de Catalunya.
En el decurs d'aquests darrers anys, l'aplicació d'aquesta norma va posar de manifest la necessitat de revisar determinats aspectes de la concessió dels drets de plantació, que van donar lloc a successives modificacions publicades mitjançant l'Ordre ARP/342/2003, de 28 de juliol, l'Ordre ARP/318/2004, de 7 de setembre, l'Ordre AAR/33/2008, de 31 de gener, i l'Ordre AAR/526/2009, de 30 de novembre.
El Reglament (CE) núm. 479/2008, del Consell, de 29 d'abril de 2008, pel qual s'establia l'organització comuna del mercat vitivinícola, pel que fa als programes de suport, el comerç amb tercers països, el potencial productiu i els controls en el sector vitivinícola, juntament amb el Reglament (CE) núm.555/2008, de la Comissió, de 27 de juny de 2008, que estableix les normes de desplegament de l'anterior, van suposar importants modificacions en matèria de potencial vitícola en relació amb la normativa establerta anteriorment.
El Reglament CE 491/2009, de 25 de maig, va derogar el Reglament núm. 479/2008, del Consell, i va incorporar tot el seu contingut normatiu al Reglament (CE) 1234/2007, del Consell, de 22 d'octubre, pel qual es crea una organització comuna de mercats agrícoles i s'estableixen disposicions específiques per a determinats productes agrícoles (Reglament únic per a les OCM).
D'acord, doncs, amb el Reglament (CE) 1234/2007, del Consell, es preveu la creació o el manteniment de reserves nacionals amb l'objectiu de millorar la gestió del potencial de producció vitícola del seu territori.
Així mateix, els estats membres que hagin creat reserves nacionals de drets de plantació en virtut del Reglament núm. 1493/1999, del Consell, de 17 de maig de 1999, pel qual s'estableix una organització comuna del mercat vitivinícola, podran mantenir-les sempre que apliquin el règim transitori de drets de plantació establerts.
El Reial decret 1244/2008, de 18 de juliol, pel qual es regula el potencial de producció vitícola, regula els aspectes relatius a les plantacions i les reserves de drets de plantació de raïm destinat a la vinificació.
El capítol VII regula la Reserva de drets, establint el funcionament dels drets que la integren, així com els criteris d'assignació dels drets.
Sens perjudici de l'aplicabilitat directa del que disposa la norma estatal, aquesta Ordre es dicta per regular la Reserva de drets de plantació de vinya de Catalunya, i establir i adaptar a la normativa vigent els criteris i el procediment d'aplicació d'aquells aspectes que tenen una incidència directa i específica en la producció vitícola de Catalunya.
L'article 3 de la Llei 19/1995, de 4 de juliol, de modernització de les explotacions agràries, considera les explotacions agràries familiars i les associatives com a prioritàries per a l'obtenció preferent dels beneficis, ajuts i qualsevol altra mesura de foment.
La Llei 18/2001, de 31 de desembre, d'orientació agrària, considera com una de les línies d'actuació en la modernització de l'empresa agrària el foment de l'ocupació, la incorporació a l'activitat agrària de joves amb formació i capacitació professionals suficients, l'impuls d'iniciatives per a la incorporació de les dones a l'activitat agrària i a altres activitats econòmiques complementàries i el foment d'activitats complementàries que permetin assegurar la viabilitat econòmica de les explotacions.
El Reial decret 461/2011, d'1 de abril, pel qual es modifica el Reial decret 244/2009, de 27 de febrer, per a l'aplicació de las mesures del programa de suport al sector vitivinícola espanyol, el Reial decret 1303/2009, de 31 de juliol, sobre declaracions obligatòries en el sector vitivinícola, i el Reial decret 1244/2008, de 18 de juliol, pel qual es regula el potencial de producció vitícola, estableix la classificació de varietats de raïm per a vinificació.
La Reserva de drets de plantació de vinya de Catalunya es regula amb l'objectiu de facilitar la gestió del potencial vitícola i evitar la pèrdua de potencial dins el territori de Catalunya.
Les transmissions de drets de la Reserva respectaran els principis recollits al Reglament (CE) 555/2008 i al Reglament (CE) 491/2009, en relació amb les especificacions de control del potencial de producció vitícola.
Valorades les propostes del sector vitícola de Catalunya representat a la Taula Sectorial de la Vinya i el Vi, i en ús de les atribucions que m'han estat conferides,
Aquesta Ordre té per objecte regular la Reserva de drets de plantació de vinya de Catalunya, creada per l'Ordre ARP/163/2002, millorar el seu funcionament, així com la gestió i control del potencial de producció vitivinícola, i establir les superfície màximes de drets de plantació a concedir per a cadascun dels grups de prioritat, així com la quantia de la prestació econòmica en funció dels rendiments de la zona vitícola de la plantació.
Composició i característiques de la Reserva
2.1 A la Reserva de drets de plantació de vinya de Catalunya s'integren els drets de replantació següents:
a) Drets de replantació no utilitzats pels seus titulars dins del seu període de vigència, generat per l'arrencada comprovada d'una vinya en producció inscrita al Registre vitivinícola de Catalunya (RVC), que dóna dret a la seva utilització durant un període de vuit campanyes comptat des de la finalització de la campanya en què va tenir lloc l'arrencada.
b) Drets de plantació procedents de la Reserva de drets de plantació de vinya de Catalunya que els seus titulars no hagin utilitzat dins del període de les dues campanyes següents a la campanya de concessió.
c) Drets adquirits per transferència que els seus titulars no hagin utilitzat abans de finalitzar la segona campanya següent a l'aprovació de la transferència.
d) Drets de replantació procedents de concessions de la Reserva nacional.
e) Drets de plantació no utilitzats pel seu titular en el període de vigència, per causes no imputables al seu titular i durant el temps que n'impossibilita la utilització per part del titular.
2.2 Els drets concedits de la Reserva de drets de plantació de vinya de Catalunya hauran de ser utilitzats en parcel·les destinades a la producció de vins amb denominació d'origen protegida o indicació geogràfica protegida.
2.3 La durada dels drets de plantació en la reserva serà de tres campanyes.
Passat aquest termini, els drets no utilitzats aniran a integrar-se a la Reserva nacional.
2.4 Els drets hauran d'estar identificats per la campanya en què ha tingut lloc l'entrada a la Reserva.
2.5 Els moviments territorials de drets a través de la reserva tindran en compte el rendiment per zones vitícoles establert pel Ministeri competent en matèria d'agricultura.
2.6 Els drets de la Reserva només es podran repartir entre els sol·licitants que reuneixin les condicions següents:
a) Tenir regularitzada la totalitat de la seva explotació vitícola en el Registre vitivinícola de Catalunya (RVC), de conformitat amb la normativa vigent.
b) No haver transferit drets de replantació, ni haver-se beneficiat de l'ajut a l'abandonament definitiu de vinya, durant la campanya en curs o les cinc campanyes precedents.
2.7 La superfície màxima que serà objecte de distribució entre els sol·licitants s'establirà a l'inici de cada campanya mitjançant resolució del/de la director/a general competent en matèria d'agricultura.
2.8 Els drets de plantació assignats als viticultors a càrrec a la Reserva no podran ser transferits, llevat dels supòsits que preveuen els articles 3.4 i 5.3.
Adjudicació de drets, grup de prioritats i compromisos
3.1 En cas que el nombre d'hectàrees sol·licitades en la convocatòria superi el nombre d'hectàrees a concedir, per a l'adjudicació de drets de la Reserva s'ha de tenir en compte l'ordre de criteris de prioritat següent:
Joves agricultors/es (JA) que, d'acord amb el que estableix l'article 2.7 de la Llei 19/1995, de 4 de juliol, de modernització de les explotacions agràries, estiguin donats d'alta al règim de la Seguretat Social dels treballadors per compte propi o autònoms, en el moment de presentar la sol·licitud.
Persones agricultores titulars d'explotacions agràries prioritàries (EAP), registrades al departament competent en matèria d'agricultura.
Persones agricultores a títol principal (ATP) que, d'acord amb el que estableix l'article 2.6 de la Llei 19/1995, de 4 de juliol, de modernització d'explotacions agràries, obtinguin més del 50 per cent de la seva renda total de l'activitat agrària dins l'explotació i el temps de treball de les quals dedicat a activitats no relacionades amb l'explotació sigui inferior a la meitat del seu temps de treball total.
Persones agricultores professionals (AP) que, d'acord amb el que estableix la disposició final quarta de la Llei 10/2009, de 20 d'octubre, de creació d'òrgans consultius de l'estat en l'àmbit agroalimentari i determinació de les bases de representació de les organitzacions professionals agràries, obtinguin almenys el 50 por 100 de la seva renda total d'activitats agràries o d'altres activitats complementàries, sempre que la part de renda procedent directament de l'activitat agrària de l'explotació no sigui inferior al 25 per cent de la renda total i el temps de treball dedicat a activitats agràries complementàries sigui superior a la meitat del seu temps de treball total.
Societats (cooperatives agràries o societats agràries de transformació) constituïdes per socis almenys dos terços dels quals siguin agricultors a títol principal.
Resta de sol·licitants no inclosos en alguna de les especificacions anteriors.
3.2 Dins de les prioritats establertes a l'apartat 3.1, la concessió s'ha de realitzar per grups de prioritat, i dins d'un mateix grup tenen preferència els titulars que sol·licitin menys superfície de drets.
3.3 La superfície màxima total a la qual es pot accedir per viticultor/a i campanya no pot excedir les tres hectàrees, per als grups de prioritat 1, 2, 3 i 4 i de 2 hectàrees per als grups de prioritat 5 i 6.
3.4 La persona adjudicatària es compromet a conrear directament la vinya objecte d'autorització per un període mínim de deu anys, i a no transferir drets de plantació amb finalitats comercials durant les cinc campanyes següents a l'adjudicació de drets de la Reserva.
S'exceptua l'incompliment d'aquesta obligació només per causes de força major.
4.1 Les persones viticultores que tenen projectada una plantació de vinya a Catalunya han de presentar les sol·licituds de drets de plantació de la Reserva en el període comprès entre l'1 i el 30 d'octubre de cada campanya.
4.2 Les sol·licituds s'han de formalitzar en l'imprès normalitzat que es pot descarregar des del web http://www.gencat.cat/agricultura, i s'ha de presentar, preferentment, davant dels serveis territorials o les oficines comarcals del departament competent en matèria d'agricultura corresponent a la ubicació de la plantació de vinya projectada.
4.3 La sol·licitud ha de contenir la declaració de la condició a què pertanyi la persona sol·licitant, d'acord amb l'ordre de prioritats que estableix l'article 3.
Condicions econòmiques per a la concessió de drets
L'adjudicació dels drets de plantació de vinya procedents de la Reserva de drets de Catalunya resta subjecta a les condicions econòmiques següents, segons els grups de prioritat que estableix l'article 3.
5.1 Sense contrapartida financera, el jove agricultor entre 18 i 40 anys, incorporat o amb expedient d'incorporació a l'activitat agrària, com a titular d'empresa agrària prioritària (EAP), com a agricultor a títol principal.
5.2 Amb contrapartida financera:
a) Persones agricultores titulars d'explotacions agràries prioritàries (EAP), persones agricultores a títol principal (ATP) i persones agricultores professionals (AP) que no estiguin incloses en l'apartat primer d'aquest article, la contrapartida financera serà de 200 euros per hectàrees per a la zona vitícola compresa a la Denominació d'Origen Protegida Priorat i de 120 euros per hectàrea per a la resta d'àmbit de les denominacions d'origen protegides vitícoles catalanes.
b) Per a les persones viticultores compreses en el grup 5 de prioritat, 300 euros per hectàrea per a la zona vitícola compresa a la Denominació d'Origen Protegida Priorat i de 200 euros per hectàrea per a la resta d'àmbit de les denominacions d'origen protegides vitícoles catalanes.
c) Per a les persones viticultores compreses en el grup 6 de prioritat, 400 euros per hectàrea per a la zona vitícola compresa a la Denominació d'Origen Protegida Priorat i de 300 euros per hectàrea per a la resta d'àmbit de les denominacions d'origen protegides vitícoles catalanes.
6.1 Les parcel·les on s'utilitzin aquests drets procedents de la Reserva han d'estar incloses en zones de vins amb indicació geogràfica.
A aquests efectes cal la presentació de l'informe del Consell Regulador en què s'accepta la incorporació de la nova plantació a la seva producció.
6.2 Les varietats a utilitzar quan s'exerceixin drets de plantació que procedeixin de la Reserva han d'estar incloses dins de la categoria de recomanades o autoritzades pel Reial decret 461/2011, d'1 d'abril, pel qual es modifica el Reial decret 244/2009, de 27 de febrer, per l'aplicació de las mesures del programa de suport al sector vitivinícola espanyol, el Reial decret 1303/2009, de 31 de juliol, sobre declaracions obligatòries en el sector vitivinícola, i el Reial decret 1244/2008, de 18 de juliol, pel qual es regula el potencial de producció vitícola, i estableix la classificació de varietats de raïm per a vinificació.
6.3 Els drets assignats a un productor des de la Reserva no poden ser objecte de transferència per venda o arrendament ni de cessió temporal o abandonament indemnitzat.
No obstant això, poden transferir-se en el cas d'herència i donació, sempre que es tracti de la mateixa explotació que tenia el productor anterior, i amb igual subjecció a la limitació de la seva transferència.
6.4 Els drets assignats a un productor els ha d'utilitzar abans que finalitzi la segona campanya següent a aquella en la qual la direcció general competent en matèria d'agricultura els va concedir, i per a les finalitats establertes a la resolució de concessió.
En cas contrari el dret assignat tornarà a integrar-se a la Reserva.
6.5 L'incompliment de qualsevol dels apartats anteriors per part del productor motiva que la direcció general competent en matèria d'agricultura revoqui l'autorització de concessió dels drets, prèvia audiència a l'interessat per un termini de deu dies, i s'haurà de reintegrar a la Reserva.
7.1 La resolució dels expedients de sol·licitud de drets de plantació de la Reserva correspon al/a la director/a general competent en matèria d'agricultura.
Contra la resolució es pot interposar recurs d'alçada davant el/la conseller/a competent en matèria d'agricultura.
7.2 Les sol·licituds de drets de plantació de la Reserva presentades pels viticultors s'han de resoldre en un termini màxim de tres mesos comptat a partir de la data de presentació de la sol·licitud.
Transcorregut aquest termini sense resolució expressa s'entén estimada la sol·licitud de drets de plantació.
Per a la campanya 2012-2013 la quota de drets de la Reserva a repartir és de 600 hectàrees.
Per a la campanya 2012-2013 el termini de presentació de sol·licituds es de 15 dies naturals a comptar de l'endemà de la publicació d'aquesta Ordre.al Diari Oficial de la Generalitat de Catalunya.
a) Ordre ARP/163/2002, de 3 de maig, per la qual es crea la Reserva de drets de plantació de vinya de Catalunya.
b) Ordre ARP/342/2003, de 28 de juliol, de modificació de l'Ordre ARP/163/2002, de 3 de maig, per la qual es crea la Reserva de drets de plantació de vinya de Catalunya.
c) Ordre ARP/318/2004, de 7 de setembre, de modificació de l'Ordre ARP/163/2002, de 3 de maig, per la qual es crea la Reserva de drets de plantació de vinya de Catalunya.
d) Ordre AAR/33/2008, de 31 de gener, de modificació de l'Ordre ARP/163/2002, de 3 de maig, per la qual es crea la Reserva de drets de plantació de vinya de Catalunya.
e) Ordre AAR/526/2009, de 30 de novembre, de modificació de l'Ordre ARP/163/2002, de 3 de maig, per la qual es crea la Reserva de drets de plantació de vinya de Catalunya.